CELEX: 52016PC0354
Language: da
Date: 2016-06-01
Title: Forslag til RÅDETS GENNEMFØRELSESAFGØRELSE om ændring af Rådets gennemførelsesafgørelse 2013/676/EU om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 1.6.2016
            COM(2016) 354 final
            2016/0163(NLE)
            Forslag til
            RÅDETS GENNEMFØRELSESAFGØRELSE
            om ændring af Rådets gennemførelsesafgørelse 2013/676/EU om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller -undgåelse.
               
               
                  Ved brev registreret i Kommissionen den 9. februar 2016 anmodede Rumænien om tilladelse til at forlænge fravigelsen fra momsdirektivets artikel 193 for også at anvende ordningen for omvendt betalingspligt ("reverse charge") på træprodukter. I overensstemmelse med momsdirektivets artikel 395, stk. 2, underrettede Kommissionen ved brev af 23. marts 2016 de øvrige medlemsstater om Rumæniens anmodning. Ved brev af 29. marts 2016 underrettede Kommissionen Rumænien om, at den rådede over alle de oplysninger, den fandt nødvendige for at kunne vurdere anmodningen.
               
            
            
               •Generel baggrund
            
            
               
                  I momsdirektivets artikel 193 fastsættes det som en generel regel, at merværdiafgiften (momsen) normalt påhviler den afgiftspligtige person, som foretager levering af varer eller tjenesteydelser.
               
            
            
               I henhold til artikel 395 i momsdirektivet anmodede Rumænien i 2009 om en fravigelse for at få tilladelse til at anvende ordningen for omvendt betalingspligt ("reverse charge") på bl.a. leverancer af træprodukter. Efter denne procedure bliver den afgiftspligtige person, der modtager leverancerne, betalingspligtig for momsen. Disse træprodukter omfatter nærmere bestemt træ på rod, rundtræ eller kløvet arbejdstræ, brænde, tømmerprodukter samt firkantet eller tilhugget træ og træ i rå eller forarbejdet stand eller i form af halvfabrikata.
            
            
               Anmodningen var indtil den 31. december 2013 godkendt ved Rådets gennemførelsesafgørelse 2010/583/EU
                  1
                og blev, for så vidt angår træprodukterne, ved Rådets gennemførelsesafgørelse 2013/676/EU
                  2
                efterfølgende forlænget indtil den 31. december 2016.
            
            
               Rumænien har på ny anmodet om tilladelse til at forlænge fravigelsen for så vidt angår anvendelse af ordningen for omvendt betalingspligt på træprodukter.
            
            
               På grundlag af rapporten fra Rumænien, der blev fremlagt sammen med anmodningen om forlængelse af foranstaltningen, er det ved at udpege modtageren som den momsbetalingspligtige person lykkedes at forhindre momsunddragelse og momsundgåelse i denne sektor, der er kendetegnet ved et stort antal mindre forhandlere og mellemmænd, som det har vist sig at være vanskeligt at kontrollere. En forlængelse i endnu en begrænset periode forekommer derfor berettiget, da foranstaltningen tilsyneladende ikke har haft negative konsekvenser for omfanget af svig i detailsektoren, i andre sektorer eller i andre medlemsstater.
            
            
               En ny forlængelse bør dog være tidsbegrænset, så det kan vurderes, om de betingelser, som den er baseret på, fortsat er til stede. Det foreslås derfor, at tilladelsen gives frem til den 31. december 2019, og at Rumænien på ny skal aflægge en rapport om virkningen af foranstaltningen og en vurdering af risikoen for svig inden for træsektoren, hvis der kan forventes en ny anmodning om forlængelse efter den dato.
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Momsdirektivets artikel 395.
            
            
               •Nærhedsprincippet (for områder, der ikke er omfattet af enekompetence) 
            
            
               I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse.
            
            
               •Proportionalitetsprincippet
            
            
               Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse.
            
            
               På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, nemlig at forhindre visse former for momsunddragelse eller momsundgåelse i en specifik sektor. 
            
         
         
            
               •Reguleringsmiddel/reguleringsform
            
            
               I henhold til artikel 395 i momsdirektivet er en fravigelse fra de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til de enkelte medlemsstater.
            
            
               3.RESULTATER AF EFTERFØLGENDE EVALUERINGER, HØRINGER AF INTERESSENTER OG KONSEKVENSANALYSER
            
            
               •Høringer af interesserede parter
            
            
               Forslaget er baseret på en anmodning fra Rumænien og vedrører kun denne medlemsstat.
            
            
               •Indhentning og brug af ekspertbistand
            
            
               Der har ikke været behov for ekstern ekspertbistand.
            
            
               •Konsekvensanalyse
            
            
               Forslaget til afgørelse har til formål at forebygge visse former for momsunddragelse eller undgåelse i træsektoren og har derfor en potentielt positiv virkning, da det fortsat vil hindre visse former for svig, der tidligere har været anvendt i træsektoren. Hvis foranstaltningen ikke forlænges, vil det ifølge Rumænien uundgåeligt føre til, at disse former for svig genopstår.
            
            
               Da fravigelsen er af begrænset omfang og varighed, vil virkningen under alle omstændigheder være begrænset.
            
            
               4.VIRKNINGER FOR BUDGETTET
            
            
               Forslaget har ingen negative konsekvenser for EU-budgettet.
            
            
               5.ANDRE ELEMENTER
            
            
               Forslaget indeholder en udløbsklausul: Der vil blive fastsat en frist til den 31. december 2019 for denne fravigelse.
            
            
               2016/0163 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om ændring af Rådets gennemførelsesafgørelse 2013/676/EU om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
         
         
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  3
               , særlig artikel 395,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)I artikel 193 i direktiv 2006/112/EF fastsættes det, at det generelt påhviler den afgiftspligtige person, som leverer varerne eller ydelserne, at betale merværdiafgiften (momsen) til afgiftsmyndighederne.
            
            
               (2)Ved Rådets gennemførelsesafgørelse 2010/583/EU
                  4
                og senere Rådets gennemførelsesafgørelse 2013/676/EU
                  5
                fik Rumænien tilladelse til at anvende en fravigelsesforanstaltning med henblik på at udpege modtageren af leverancer af træprodukter som den afgiftspligtige person.
            
            
               (3)Ved brev registreret i Kommissionen den 9. februar 2016 anmodede Rumænien om tilladelse til fortsat at anvende foranstaltningen efter den 31. december 2016.
            
            
               (4)I et brev af 23. marts 2016 underrettede Kommissionen de øvrige medlemsstater om Rumæniens anmodning. Ved brev af 29. marts 2016 underrettede Kommissionen Rumænien om, at den rådede over alle de oplysninger, den fandt nødvendige for at kunne vurdere anmodningen.
            
            
               (5)Før tilladelsen til at anvende ordningen for omvendt betalingspligt i forbindelse med leverancer af træ havde Rumænien oplevet problemer på træmarkedet på grund af markedets art og de involverede virksomheder. Ifølge rapporten fra Rumænien, der blev fremlagt sammen med anmodningen om forlængelse af foranstaltningen, er det ved at udpege modtageren som den momsbetalingspligtige person lykkedes at forhindre momsunddragelse og momsundgåelse i denne sektor, og foranstaltningen er derfor fortsat berettiget. 
            
            
               (6)Foranstaltningen står i rimeligt forhold til de tilstræbte mål, da den ikke skal anvendes generelt, men kun for meget bestemte transaktioner inden for en sektor, hvor der er betydelige problemer med momsunddragelse eller -undgåelse.
            
            
               (7)Efter Kommissionens opfattelse forventes foranstaltningen ikke at få negative konsekvenser for bekæmpelsen af svig i detailsektoren, i andre sektorer eller i andre medlemsstater.
            
            
               (8)Tilladelsen bør være begrænset i tid indtil den 31. december 2019.
            
            
               (9)Hvis Rumænien er af den opfattelse, at en yderligere forlængelse efter 2019 er nødvendig, bør der senest den 1. april 2019 indsendes en ny rapport til Kommissionen sammen med anmodningen om forlængelse.
            
            
               (10)Fravigelsesforanstaltningen får ingen negative indvirkninger på Unionens egne indtægter hidrørende fra moms.
            
            
               (11)Gennemførelsesafgørelse 2013/676/EU bør derfor ændres i overensstemmelse hermed —
            
            
               VEDTAGET DENNE AFGØRELSE: 
            
            
               Artikel 1
            
            
                I gennemførelsesafgørelse 2013/676/EU foretages følgende ændringer:
            
            
               a) I artikel 1 ændres "31. december 2016" til "31. december 2019".
            
            
               b) I artikel 3 ændres "1. april 2016" til "1. april 2019".
            
            
               Artikel 2
            
         
         
            
               Denne afgørelse er rettet til Rumænien.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Rådets gennemførelsesafgørelse 2010/583/EU af 27. september 2010 om tilladelse til Rumænien til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 256 af 30.9.2010, s. 27).
               
               
                  
                     (2)
                  Rådets gennemførelsesafgørelse 2013/676/EU af 15. november 2013 om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 316 af 27.11.2013, s. 31).
               
               
                  
                     (3)
                  EUT L 347 af 11.12.2006, s. 1.
               
               
                  
                     (4)
                  Rådets gennemførelsesafgørelse 2010/583/EU af 27. september 2010 om tilladelse til Rumænien til at indføre en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 256 af 30.9.2010, s. 27).
               
               
                  
                     (5)
                  Rådets gennemførelsesafgørelse 2013/676/EU af 15. november 2013 om bemyndigelse af Rumænien til fortsat at anvende en særlig foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 316 af 27.11.2013, s. 31).